
ԳՅՈՒՄՐԻ ՀԱՄԱՅՆՔԻ 2027 ԹՎԱԿԱՆԻ ԲՆԱՊԱՀՊԱՆԱԿԱՆ ԾՐԱԳՐՈՎ ՆԱԽԱՏԵՍՎԱԾ ՄԻՋՈՑԱՌՈՒՄՆԵՐԻ ԻՐԱԿԱՆԱՑՄԱՆ ԱՌԱՋՆԱՅՆՈՒԹՅՈՒՆՆԵՐԸ

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ  ՇԻՐԱԿԻ ՄԱՐԶ
ԳՅՈՒՄՐԻ ՀԱՄԱՅՆՔ

ՀԱՅՏ 2027

ԳՅՈՒՄՐԻ ՀԱՄԱՅՆՔԻ 2027 ԹՎԱԿԱՆԻ 
ԲՆԱՊԱՀՊԱՆԱԿԱՆ ԾՐԱԳԻՐ


ԲՅՈՒՋԵՏԱՅԻՆ ԾԱԽՍԵՐԻ ԳՈՐԾԱՌՆԱԿԱՆ
ԴԱՍԱԿԱՐԳՈՒՄ   05․06․01
Գյումրի համայնքի կանաչ տարածքների համար կայուն ոռոգման ջրի ապահովման համակարգի ներդրում՝ ջրի խնայող տեխնոլոգիաների կիրառմամբ









ԾՐԱԳՐԻ ԸՆԴՀԱՆՈՒՐ ՆԿԱՐԱԳՐՈՒԹՅՈՒՆԸ
Գյումրի քաղաքի մթնոլորտային օդի որակը վերջին տարիներին շարունակում է մնալ մտահոգիչ։ Պետական մոնիթորինգի տվյալների համաձայն՝ 2024 թվականի ընթացքում փոշու օրական կոնցենտրացիան գերազանցել է սահմանված թույլատրելի կոնցենտրացիան (ՍԹԿ) 1․1–3․7 անգամ, իսկ 2025 թվականի մարտ ամսին՝ 1․1–2․0 անգամ։ Այս ցուցանիշները փաստում են, որ Գյումրին դասվում է բարձր փոշիացածության գոտիների շարքին։
Օդի աղտոտվածության հիմնական աղբյուրներն են՝ ինտենսիվ տրանսպորտային հոսքերը, շինարարական աշխատանքներից առաջացող փոշին, ինչպես նաև կենցաղային աղբի կուտակումները։ Մթնոլորտում առկա մանր մասնիկները (PM10 և PM2.5) ներթափանցում են մարդու շնչուղիներ՝ առաջացնելով շնչառական, սրտանոթային և ալերգիկ հիվանդություններ։ Առավել խոցելի են երեխաները, տարեցները և քրոնիկ հիվանդություններ ունեցող անձինք։
Վերջին տարիներին համայնքում իրականացվել են կանաչապատման ծրագրեր՝ ուղղված քաղաքային միջավայրի բարելավմանը և օդի աղտոտվածության նվազեցմանը։ Սակայն դրանց արդյունավետությունը հաճախ սահմանափակվում է ոռոգման համակարգերի անբավարար զարգացվածությամբ։ Միաժամանակ, կլիմայական փոփոխություններով պայմանավորված՝ ավելացել է չոր և տաք եղանակների տևողությունը, ինչը բացասաբար է անդրադառնում կանաչ տարածքների պահպանության և զարգացման վրա։
Ստեղծված իրավիճակում քաղաքային կանաչ տարածքների պահպանումը և արդյունավետ կառավարումը պահանջում է ժամանակակից և կայուն ոռոգման լուծումների ներդրում։ Այդ համատեքստում, բնապահպանական հարկից մասհանվող միջոցների հաշվին նախատեսվում է ապահովել Գյումրի համայնքի քաղաքային կանաչ տարածքների կայուն ոռոգման ջրով մատակարարումը։
ԾՐԱԳՐԻ ՆՊԱՏԱԿԸ
Ծրագրի նպատակն է ապահովել Գյումրի համայնքի կանաչ տարածքների կայուն և արդյունավետ ոռոգումը՝ ջրի խնայող տեխնոլոգիաների ներդրման միջոցով, նպաստելով մթնոլորտային օդի որակի բարելավմանը, քաղաքային էկոհամակարգի պահպանմանը և բնակչության առողջության պաշտպանությանն ու բարեկեցությանը։
Ծրագիրը հանդիսանում է նախորդ տարիներին իրականացված կանաչապատման ծրագրերի տրամաբանական շարունակությունը։ Այն ուղղված է արդեն ստեղծված կանաչ գոտիների պահպանությանը, կենսունակության բարձրացմանը և երկարաժամկետ արդյունավետ կառավարմանը։
ԾՐԱԳՐԻ ՀԻՄՆԱԿԱՆ ԽՆԴԻՐՆԵՐՆ ԵՆ՝
· համայնքի կանաչ տարածքների ոռոգման համակարգերի զարգացումը,
· ջրի խնայող տեխնոլոգիաների ներդրումը,
· կանաչ տարածքների կենսունակության ապահովումը,
· ծառերի և բուսականության չորացման ռիսկերի նվազեցումը,
· օդի աղտոտվածության նվազեցմանը նպաստելը,
· նախկինում իրականացված կանաչապատման ծրագրերի արդյունքների պահպանումը,
ԾՐԱԳՐԻ ՄՇԱԿՄԱՆ ՀԱՄԱՐ ՀԻՄՔ ՀԱՆԴԻՍԱՑԱԾ ՀԻՄՆԱԽՆԴԻՐՆԵՐԸ
Ծրագրի մշակման հիմքում ընկած են հետևյալ հիմնախնդիրները՝
· Գյումրի քաղաքի մթնոլորտային օդի բարձր փոշիացվածությունը,
· PM10 և PM2.5 մասնիկների բարձր կոնցենտրացիան,
· կանաչ տարածքների անբավարար ոռոգումը,
· կլիմայական փոփոխություններով պայմանավորված չոր և տաք եղանակների տևողության աճը,
· նախկինում կատարված կանաչապատման ներդրումների պահպանման անհրաժեշտությունը,
· ոռոգման ենթակառուցվածքների անբավարար զարգացվածությունը։
Վերջին տարիներին Գյումրի համայնքում իրականացվել են կանաչապատման ծրագրեր, որոնց շրջանակում ստեղծվել և վերականգնվել են կանաչ գոտիներ։ Սակայն դրանց արդյունավետ պահպանումը և կենսունակությունը մեծապես կախված է կանոնավոր և նպատակային ոռոգումից։
Կլիմայական փոփոխություններով պայմանավորված՝ տեղումների անկայունությունը և ամառային բարձր ջերմաստիճանները հանգեցնում են հողի չորացման և տնկված ծառերի ու բուսականության վնասման ռիսկերի աճին։ Առկա իրավիճակում կանաչ տարածքների մի մասը չի ստանում բավարար ոռոգում, ինչի հետևանքով նվազում է դրանց կենսունակությունը և արդյունավետությունը որպես բնական «ֆիլտր» համակարգ։ 
Ոռոգման համակարգերի բացակայությունը կամ անբավարար զարգացվածությունը կարող է հանգեցնել նախորդ տարիներին իրականացված ներդրումների արդյունավետության կորստի։  Այդ պատճառով քաղաքային կանաչ տարածքների ոռոգման ջրով ապահովումը հանդիսանում է առաջնահերթ քայլ՝ արդեն ստեղծված կանաչ ենթակառուցվածքների պահպանման և երկարաժամկետ զարգացման համար։
Ծրագիրը ուղղված է ոչ միայն բնապահպանական արդյունքների ապահովմանը, այլ նաև համայնքային ռեսուրսների արդյունավետ օգտագործմանը՝ նվազեցնելով նոր տնկարկների կրկնակի իրականացման անհրաժեշտությունը։
ՏԵՂԵԿԱՏՎՈՒԹՅՈՒՆ ՀԱՄԱՅՆՔԻ ԱԶԴԱԿԻՐ ԲՆԱԿԱՎԱՅՐԵՐԻ ՈՒ ԴՐԱՆՑ ԲՆԱՊԱՀՊԱՆԱԿԱՆ ԿԱՄ ԱՌՈՂՋԱՊԱՀԱԿԱՆ ՀԻՄՆԱԽՆԴԻՐՆԵՐԻ ՎԵՐԱԲԵՐՅԱԼ
Ծրագրի ազդակիր բնակավայրն է Գյումրի քաղաքը։
Հիմնական բնապահպանական և առողջապահական խնդիրներն են՝
· մթնոլորտային օդի աղտոտվածությունը,
· փոշու բարձր կոնցենտրացիան,
· շնչառական և ալերգիկ հիվանդությունների ռիսկերի աճը,
· կանաչ տարածքների չորացման վտանգը,
· քաղաքային միկրոկլիմայի վատթարացումը։
Առավել խոցելի խմբերն են երեխաները, տարեցները և քրոնիկ հիվանդություններ ունեցող անձինք։
Ծրագիրը բխում է Գյումրի համայնքի զարգացման առաջնահերթություններից, համայնքի շրջակա միջավայրի պահպանության քաղաքականությունից, քաղաքային կանաչապատման ծրագրերից,  կլիմայական փոփոխություններին հարմարվողականության ուղղություններից,հանրային առողջության պահպանության նպատակներից։
ԾՐԱԳՐԻ ՀԻՄՆԱԿԱՆ ԳՈՐԾՈՂՈՒԹՅՈՒՆՆԵՐԸ
Ծրագրի շրջանակում նախատեսվում է իրականացնել կանաչ տարածքների կարիքների գնահատում, թիրախային հատվածներում ոռոգման ցանցերի նախագծում և կառուցում  ինչպես նաև կաթիլային ոռոգման համակարգի ներդրում՝ ջրի խնայող և նպատակային օգտագործման ապահովման համար։
Ծրագրի իրականացումը կնպաստի քաղաքային էկոհամակարգի կայուն զարգացմանը, կբարձրացնի արդեն կատարված ներդրումների արդյունավետությունը և կձևավորի երկարաժամկետ կառավարման մեխանիզմներ՝ ուղղված կանաչ տարածքների պահպանությանը։ Միաժամանակ, այն կուժեղացնի կանաչ գոտիների դերը որպես բնական ֆիլտրային համակարգ՝ նպաստելով օդի որակի բարելավմանը և հանրային առողջության պահպանմանը։
ՇԱՀԱՌՈՒՆԵՐ ԵՎ ԱԶԴԵՑՈՒԹՅՈՒՆ
Ծրագրի հիմնական շահառուն են քաղաքի ողջ բնակչությունը և այցելուները, որոնք օգտվում են բարելավված քաղաքային միջավայրից։
ԾՐԱԳՐԻ ԻՐԱԿԱՆԱՑՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ
Ծրագրի իրականացման արդյունքում՝
· կապահովվի քաղաքային կանաչ տարածքների կայուն ոռոգումը և կենսունակության բարձրացումը,
· կնվազի ծառերի և բուսականության չորացման ռիսկը,
· կպահպանվեն և կզարգացվեն նախորդ տարիներին կատարված ներդրումների արդյունքները,
· կբարելավվի մթնոլորտային օդի որակը՝ կանաչ տարածքների արդյունավետ գործառույթի շնորհիվ,
· կձևավորվի բարենպաստ միկրոկլիմա և էկոլոգիական ավելի առողջ միջավայր,
· կնվազեն օդի աղտոտվածության հետ կապված առողջական ռիսկերը
Երկարաժամկետ առումով ծրագիրը կնպաստի կայուն քաղաքային զարգացմանը, համայնքային ռեսուրսների արդյունավետ կառավարմանը և շրջակա միջավայրի պահպանությանը։
ՏԵՂԵԿԱՏՎՈՒԹՅՈՒՆ ԾՐԱԳՐԻ ՀԱՄԱՖԻՆԱՆՍԱՎՈՐՄԱՆ ՎԵՐԱԲԵՐՅԱԼ
Բնապահպանական հարկից մասհանվող գումարները կուղղվեն համայնքի կանաչ տարածքների համար կայուն ոռոգման ջրի ապահովման համակարգի ներդրմանը՝ համայնքային բյուջեից լրացուցիչ համաֆինանսավորմամբ:

